KIRJALLINEN KYSYMYS E-2863/99 esittäjä(t): Laura González Álvarez (GUE/NGL) komissiolle. Oropesa‐Cabanes-tiehankkeen (Espanja) etelänpuoleisen vaihtoehdon ympäristövaikutukset.



Virallinen lehti nro 330 E , 21/11/2000 s. 0063 - 0064



KIRJALLINEN KYSYMYS E-2863/99 esittäjä(t): Laura González Álvarez (GUE/NGL) komissiolle (18. tammikuuta 2000) Aihe: OropesaCabanes-tiehankkeen (Espanja) etelänpuoleisen vaihtoehdon ympäristövaikutukset Valencian aluehallituksen julkisten töiden ministeriö suunnittelee tien rakentamista Oropesan ja La Vall d'Alban välille. Suunnitellulla tieosuudella 41 C-1358(3) ja erityisesti sen etelän puoleisella vaihtoehdolla olisi kuitenkin hyvin kielteisiä ympäristövaikutuksia. Tie ja sen mukanaan tuomat raivausalueet ja epäsuhtaiset maavallit rikkoisivat maiseman ja vahingoittaisivat läheisyytensä vuoksi luonnonmukaista Desierto de Las Palmas -aluetta. Tien rakentaminen vahingoittaisi myös noin 70:ää luolatutkimuksen kannalta merkittää luolaa, joista mainittakoon vedenalainen luola Ullal de la Rambla de Miravet, josta on löydetty uusi Typhalatya miravetensis -niminen äyriäislaji. Lisäksi suunnitelma aiheuttaisi huomattavaa vahinkoa erityisen mielenkiintoisille kasvilajeille kuten Eucogum valentinum ja uhkaisi viittä ainutlaatuista eläinlajia, Ildobates neboti -kovakuoriainen mukaan lukien. Tiehankkeella olisi myös kielteisiä vaikutuksia useille karjapoluille ja se aiheuttaisi suurta vahinkoa maanviljelijöille ja karjankasvattajille. Hankkeesta ovat valittaneet Desierto de Las Palmas -alueen johtokunta, täysistuntoon kokoontunut Cabanesin kunnanhallitus, maanviljelijöiden ja karjankasvattajien yhdistykset, ympäristöjärjestöt, kansalaisten, yhteiskunta- ja kulttuurielämän vaikuttajien ja urheilijoiden yhdistykset sekä matkailun edistämisjärjestöt, samoin kuin vetoomuksia allekirjoittaneet sadat älymystön edustajat, taiteilijat ja yksityiset henkilöt. Hanke saattaa rikkoa useita Valencian alueen tai Espanjan lakeja sekä luonnonvaraisen eläimistön ja kasviston suojelusta annettuja direktiivejä 97/62/ETY(1) ja 92/43/ETY(2), ympäristövaikutusten arvioinnista annettua direktiiviä 85/337/ETY(3), pohjaveden suojelemisesta annettua direktiiviä 80/68/ETY ja metsien suojelusta annettua asetusta 3528/86(4). Voiko komissio varmistaa tämän nimenomaisen hankkeen tapauksessa, onko mainittujen direktiivien ja asetuksen säännöksiä noudatettu, ja pyytää Espanjan viranomaisia välittömästi pysäyttämään varotoimena kaikki työt kyseisellä alueella, etenkin mainitun tieosuuden etelän puoleisella reitillä? (1) EYVL L 305, 8.11.1997, s. 42. (2) EYVL L 206, 22.7.1992, s. 7. (3) EYVL L 175, 5.7.1985, s. 40. (4) EYVL L 326, 21.11.1986, s. 21. Margot Wallströmin komission puolesta antama vastaus (22. helmikuuta 2000) Parlamentin jäsenen mainitsema Espanjassa suunnitteilla oleva tie kulkisi Desierto de Las Palmasin suojelualueen vierestä. Tämän alueen Espanjan viranomaiset ovat sisällyttäneet kansalliseen luetteloonsa yhteisön tärkeinä pitämistä alueista, jotka olisi liitettävä luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (luontotyyppidirektiivin) mukaisesti Natura 2000 -verkkoon. Parlamentin jäsenen kirjallisessa kysymyksessä mainitsemia lajeja ei ole sisällytetty luontotyyppidirektiivin liitteisiin. Komissio ei tiedä, onko parlamentin jäsenen mainitsemasta hankkeesta tehty tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY mukaista ympäristövaikutusten arviointia. Kyseisen direktiivin 2 artiklan mukaan arviointi on tehtävä ennen luvan myöntämistä sellaisista hankkeista, joilla odotetaan olevan merkittäviä ympäristövaikutuksia ennen kaikkea niiden laadun, koon tai sijainnin perusteella. Säännös koskee direktiivin liitteissä I ja II mainittuihin luokkiin kuuluvia hankkeita. Direktiivin 4 artiklan 2 kohdan mukaan liitteessä II mainittuihin luokkiin kuuluvista hankkeista, joihin kirjallisessa kysymyksessä mainittu tiehanke kuuluu, on tehtävä direktiivin 510 artiklan mukainen arviointi, jos jäsenvaltio pitää sitä hankkeen luonteen vuoksi tarpeellisena. On huomattava, että direktiivi 85/337/ETY on muutettu 3. maaliskuuta 1997 annetulla neuvoston direktiivillä 97/11/EY(1). Direktiivin 97/11/EY 3 artiklan 2 kohdan mukaan direktiivin 85/337/ETY määräyksiä on sovellettava sellaisina kuin ne olivat ennen muutoksia, jos lupahakemus on jätetty ennen 14 päivää maaliskuuta 1999. Komissio ryhtyy perustamissopimusten valvojana tarvittaviin toimenpiteisiin varmistaakseen, että yhteisön lainsäädäntöä noudatetaan myös tässä tapauksessa. (1) EYVL L 73, 14.3.1997.